b"\n_START_ARTICLE_\nJoe Cole\n_START_SECTION_\nTidlig liv\n_START_PARAGRAPH_\nCole ble f\xc3\xb8dt i Islington, London, og bodde der til familien flyttet til Camden da han var seks \xc3\xa5r gammel. Han gikk p\xc3\xa5 St. Mary's Primary School, Bryanston Square i Marylebone sammen med sin bror Nicky og s\xc3\xb8ster Charly. Han gikk ogs\xc3\xa5 p\xc3\xa5 Haverstock School i Chalk Farm, i Camden, og p\xc3\xa5 St. Aloysius RC College i Nord-London. Som unggutt st\xc3\xb8ttet han Chelsea.\n_START_SECTION_\nWest Ham\n_START_PARAGRAPH_\nSom ung spiller ble han sv\xc3\xa6rt kjent, da han sk\xc3\xa5ret 7 av 8 m\xc3\xa5l i en ungdomslandskamp mot Spania i samme kamp. Cole er et produkt av ungdomsystemet til West Ham United. Under oppholdet i West Ham United ble han sett p\xc3\xa5 som et av tidenes st\xc3\xb8rste talenter i engelsk fotball, og Manchester United fors\xc3\xb8kte \xc3\xa5 sikre seg ungutten for ti millioner pund, men Cole takket nei. Han rykket raskt oppover i gradene i klubben, f\xc3\xb8r han debuterte p\xc3\xa5 f\xc3\xb8rstelaget 17 \xc3\xa5r gammel. Cole skrev under p\xc3\xa5 sin f\xc3\xb8rste profesjonelle kontrakt med West Ham United den 11. desember 1998. I 1999 var han del av laget som vant FA Youth Cup for West Ham, sammen med bl.a. Michael Carrick), da de slo ungdomslaget til Coventry City 9\xe2\x80\x930 sammenlagt i finalespillet. I januar 2003 ga dav\xc3\xa6rende manager Glenn Roeder kapteinsrollen til Cole, bare 21 \xc3\xa5r gammel. Klubben rykket ned fra Premier League p\xc3\xa5 slutten av 2002-03 sesongen. Cole ble tildelt prisen \xc2\xabHammer of the Year award\xc2\xbb for 2003.\n_START_SECTION_\nChelsea\n_START_PARAGRAPH_\nHan ble solgt til Chelsea for \xc2\xa36.600.000 den 6. august 2003. I sin f\xc3\xb8rste sesong fikk Cole 35 seriekamper for sitt nye lag, som tilslutt endte p\xc3\xa5 2.-plass i seriemesterskapet, bare sl\xc3\xa5tt av Arsenal. Cole fikk ogs\xc3\xa5 9 kamper i Mesterligaen, og sk\xc3\xa5rte et m\xc3\xa5l. Totalt spilte Cole 50 kamper, med 3 m\xc3\xa5l i sin f\xc3\xb8rste sesong._NEWLINE_Cole brukte skadeperioden til andre spillere som Damien Duff og Arjen Robben) til \xc3\xa5 bli en av stjernene p\xc3\xa5 Chelseas lag som vant seriemesterskapet i sesongen 2004\xe2\x80\x9305. Coles form s\xc3\xb8rget for en serie med m\xc3\xa5l mot slutten av sesongen, og hans m\xc3\xa5l mot Norwich City ble k\xc3\xa5ret til et av de ti beste m\xc3\xa5lene i sesongen. Cole sk\xc3\xa5rte 10 m\xc3\xa5l for Chelsea i 2004\xe2\x80\x9305 og avsluttet sesongen som seriemester. Cole spilte totalt 28 seriekamper, 46 kamper totalt i sesongen 2004\xe2\x80\x9305, og sk\xc3\xa5rte ni m\xc3\xa5l, \xc3\xa5tte av disse i serien._NEWLINE_I den f\xc3\xb8rste halvdelen av 2005\xe2\x80\x9306 sesongen sikret Cole seg en fortsatt plass p\xc3\xa5 f\xc3\xb8rstelaget til Chelsea, foran andre spillere som Shaun Wright-Phillips og Duff. Cole forlenget ogs\xc3\xa5 kontrakten sin med Chelsea for nye fire sesonger. Han avsluttet sesongen med \xc3\xa5 sk\xc3\xa5re ett av tre m\xc3\xa5l mot Manchester United, en seier som bidro til \xc3\xa5 sikre tittelen for Chelsea. Han ble k\xc3\xa5ret til en av spillerne p\xc3\xa5 \xc2\xabPFA's team of the season\xc2\xbb. I sin tredje sesong spilte Cole 34 seriekamper. Cole var ogs\xc3\xa5 med i fem kamper i Mesterligaen, og sk\xc3\xa5rte ett m\xc3\xa5l. Totalt spilte Cole 47 kamper, med 11 m\xc3\xa5l._NEWLINE_Bare uker etter at Cole hadde returnert fra deltagelse i VM i fotball 2006, ble han skadet i pre-season. I januar 2007 ble Cole operert for et stressbrudd i foten, som han fikk sent p\xc3\xa5 \xc3\xa5ret i 2006. Cole returnerte for Chelsea til den f\xc3\xb8rste kampen i kvartfinalen i Mesterligaen mot Valencia. Han startet for Chelsea i seieren over Manchester United i FA-cup finalen den 19. mai 2007, men ble byttet ut i pausen. Cole fikk p\xc3\xa5 grunn av sine skadeproblemer bare 14 seriekamper denne sesongen, og sju kamper i Mesterligaen. Hans laveste antall kamper s\xc3\xa5 langt i karrieren hos Chelsea._NEWLINE_Sesongen etter bidro Cole blant annet med ett m\xc3\xa5l i Ligacupens semifinale mot Everton, som sendte Chelsea til nok en finale. Finalen ble vunnet av Tottenham Hotspur. Cole spilte ogs\xc3\xa5 senere i sesongen i Mesterliga-finalen, som Chelsea tapte p\xc3\xa5 straffespark mot Manchester United. Cole ble byttet ut i ekstraomgangene med Nicolas Anelka, som bommet p\xc3\xa5 sin avgj\xc3\xb8rende straffe senere i finalen. Cole spilte totalt 33 seriekamper, 54 kamper totalt i sesongen 2007\xe2\x80\x9308, og sk\xc3\xa5ret 10 m\xc3\xa5l, sju av disse kom i serien._NEWLINE_Den 17. august 2008 sk\xc3\xa5rte Cole det f\xc3\xb8rste m\xc3\xa5let i Premier League i Scolari-tiden som manager, i en 4\xe2\x80\x930 seier over Portsmouth. Sesongen 2008\xe2\x80\x9309 ble derimot igjen preget av langvarige skader for Cole. Etter en operasjon for \xc3\xa5 rette p\xc3\xa5 en skade han fikk i et FA-cup oppgj\xc3\xb8r med Southend United, mistet Cole resten av sesongen. Cole fikk dermed bare 14 seriekamper, totalt 20 kamper med tre m\xc3\xa5l._NEWLINE_Skaden fra januar 2009 holdt ham ogs\xc3\xa5 utenfor preseason-kampene f\xc3\xb8r sesongen 2009\xe2\x80\x9310. Han returnerte til startoppstillingen i en ligacupkamp mot Queens Park Rangers den 23. september 2009, der han ogs\xc3\xa5 var lagets kaptein. Han kom ogs\xc3\xa5 inn som innbytter i Mesterliga-kampen mot det kypriotiske laget Apoel Nicosia en uke senere. Cole gjorde sin f\xc3\xb8rse kamp i Premier League 2009-10 for Chelsea i kampen mot Blackburn Rovers, der \xc2\xabThe Blues\xc2\xbb sk\xc3\xa5rte fem m\xc3\xa5l. Den 8. november spilte Cole sin 250. kamp for Chelsea, da han kom inn som innbytter mot Manchester United i det 62. minutt som innbytter for Deco. Han kom ogs\xc3\xa5 innp\xc3\xa5 som innbytter da Chelsea vant FA Cupen over Portsmouth. Trass i skadene spilte Cole 26 seriekamper. Cole var ogs\xc3\xa5 med i seks kamper i Mesterligaen. Totalt spilte Cole 39 kamper, med to m\xc3\xa5l i det som ble hans siste \xc3\xa5r hos \xc2\xabthe Blues\xc2\xbb._NEWLINE_Hans kontrakt med Chelsea gikk ut den 30. juni 2010 og han forlot klubben som Bosman-spiller.\n_START_SECTION_\nF\xc3\xb8rste periode\n_START_PARAGRAPH_\n19. juli 2010 signerte Joe Cole en fire\xc3\xa5rs kontrakt med Liverpool etter \xc3\xa5 ha blitt tilbudt en l\xc3\xb8nn p\xc3\xa5 ca. \xc2\xa390.000 i uken. Han var manager Roy Hodgsons f\xc3\xb8rste signering i klubben, og han fikk tr\xc3\xb8ye nr. 10._NEWLINE_Cole debuterte for Liverpool den 5. august 2010 mot Rabotni\xc4\x8dki i UEFA Europa League 2010/11, der han hadde en m\xc3\xa5lgivende pasning til David N'gog sitt m\xc3\xa5l i en 2\xe2\x80\x930 seier. Hans ligadebut kom mot Arsenal p\xc3\xa5 Anfield den 15. august, og varte kun 45 minutter da han ble utvist for en takling p\xc3\xa5 Laurent Koscielny like f\xc3\xb8r pause.  I sin neste kamp fire dager senere, misset Cole p\xc3\xa5 en straffe mot Trabzonspor i playoffrunden i Europa League, men Liverpool vant allikevel 1\xe2\x80\x930. Cole spilte i Jamie Carraghers \xc2\xabTestimonial match\xc2\xbb, der han sk\xc3\xa5rte sitt f\xc3\xb8rste m\xc3\xa5l for klubben. Cole sk\xc3\xa5rte sitt f\xc3\xb8rste offisielle m\xc3\xa5l for klubben mot FC Steaua Bucure\xc8\x99ti i gruppespillet i Europa League p\xc3\xa5 Anfield den 16. september 2010, da han sk\xc3\xa5rte etter bare 27 sekunder av kampen, som Liverpool tilslutt vant 4\xe2\x80\x931. Hans f\xc3\xb8rste m\xc3\xa5l i Premier League for Liverpool kom i en 2\xe2\x80\x931 seier over Bolton nytt\xc3\xa5rsdag 2011._NEWLINE_Cole spilte sin f\xc3\xb8rste kamp under Dalglish i en 0\xe2\x80\x930 kamp mot Sparta Praha i 16.-delsfinalen i Europa League 24. februar, der han kom inn som innbytter i f\xc3\xb8rste omgang for en skadd F\xc3\xa1bio Aur\xc3\xa9lio. Den 23. april 2011 sk\xc3\xa5rte Cole det 5. m\xc3\xa5let i Liverpools 5\xe2\x80\x930 seier over Birmingham, hans tredje m\xc3\xa5l s\xc3\xa5 langt for klubben. I sin f\xc3\xb8rste sesong fikk Cole 20 seriekamper for sitt nye lag, som tilslutt endte p\xc3\xa5 sjetteplass i seriemesterskapet. Cole fikk ogs\xc3\xa5 12 kamper i Europa League, og sk\xc3\xa5rte ett m\xc3\xa5l. Totalt spilte Cole 32 kamper, med tre m\xc3\xa5l i sin f\xc3\xb8rste sesong.\n_START_SECTION_\nLille (l\xc3\xa5n)\n_START_PARAGRAPH_\nDen 31. august 2011 signerte Cole en sesonglang utl\xc3\xa5nsavtale med det franske laget Lille. I sin debutkamp mot Saint-\xc3\x89tienne, fikk han sin f\xc3\xb8rste m\xc3\xa5lgivende etter et solo-l\xc3\xb8p, der han slo fire spillere, f\xc3\xb8r han la opp til lagets tredje m\xc3\xa5l i Lilles 3\xe2\x80\x931 seier. Cole fikk enda en m\xc3\xa5lgivende i sin andre kamp mot Bordeaux, der han s\xc3\xb8rget for en sk\xc3\xa5ring til Eden Hazard i en 1-1 kamp. Den 24. september fikk han sitt aller f\xc3\xb8rste m\xc3\xa5l for klubben, mot Lorient, i en 1\xe2\x80\x931 uavgjort kamp. Den 23. oktober, kom Cole innp\xc3\xa5 som innbytter for Idrissa Gana Gueye og sk\xc3\xa5rte sitt andre m\xc3\xa5l i en 3\xe2\x80\x931 seier over Lyon. Etter sine suksessfulle innbytter, ble han satt opp i startoppstillingen for Lille i cupkampen mot Sedan den 26. oktober. I kampen sk\xc3\xa5rte Cole lagets andre m\xc3\xa5l, og de vant tilslutt 3-1. Cole avsluttet den f\xc3\xb8rste halvdelen av sesongen ved \xc3\xa5 sk\xc3\xa5re i 4-4 kampen mot Nice den 21. desember._NEWLINE_Cole sk\xc3\xa5rte sitt f\xc3\xb8rste hat-trick for Lille i 6\xe2\x80\x930 seieren over amat\xc3\xb8rklubben Chantilly i den franske cupen den 7. januar 2012. Cole sk\xc3\xa5rte sitt fjerde ligam\xc3\xa5l i 4-1 seieren over Ajaccio den 15. april, etter en pasning fra Nolan Roux. Hans siste opptreden for Lille kom i deres siste kamp for sesongen, i en 4-1 seier over Nancy, der han stod for en m\xc3\xa5lgivende pasning til et av Hazards tre m\xc3\xa5l, og ble senere byttet ut i det 64. minutt med Nolan Roux. Cole spilte totalt 31 seriekamper i Ligue 1 2011\xe2\x80\x932012, 42 kamper totalt i sesongen, og sk\xc3\xa5rte ni m\xc3\xa5l, to av disse i serien. I motsetning til sine lagkamerater i England, fikk han ogs\xc3\xa5 seks kamper i Mesterligaen 2011/2012, men laget endte helt sist i Gruppe B, og ble sl\xc3\xa5tt ut._NEWLINE_Etter sesongen var ferdig bekreftet Lilles manager Rudi Garcia sitt \xc3\xb8nske om \xc3\xa5 beholde Cole i klubben. Men den 5. juli 2012, bekreftet han at Cole ikke ville bli v\xc3\xa6rende, etter at Liverpools nye manager Brendan Rodgers \xc3\xb8nsket at han returnerte til Merseyside.\n_START_SECTION_\nAndre periode\n_START_PARAGRAPH_\nUnder preseason for sesongen 2012-2013, var Cole i f\xc3\xb8rstelagstroppen til den nye manageren, Brendan Rodgers. Han spilte i alle tre vennskapskampene p\xc3\xa5 Liverpools USA-turne, mot Toronto FC , Roma og Tottenham. Den 2. august startet Cole i sin f\xc3\xb8rste kamp for Liverpool p\xc3\xa5 over et \xc3\xa5r, i bortekampen mot hviterussiske FC Gomel som de r\xc3\xb8de vant 1-0, men han ble skadet og byttet ut med Raheem Sterling, etter bare 23 minutter. Cole returnerte for \xc3\xa5 v\xc3\xa6re med p\xc3\xa5 den f\xc3\xb8rste kampen i sesongen 2012/13 som innbytter i 3-0 tapet for West Bromwich Albion den 18. august og ga dermed den nye manageren Brendan Rodgers en verst mulig start p\xc3\xa5 sesongen. Den 9. desember 2012, sk\xc3\xa5rte Cole sitt f\xc3\xb8rste m\xc3\xa5l i Premier Legaue p\xc3\xa5 18 m\xc3\xa5neder, da han utlignet i Liverpools 3-2 seier mot hans tidligere klubb West Ham borte p\xc3\xa5 Boleyn Ground._NEWLINE_Mot slutten av 2012 kom det meldinger om en mulig overgang til Queens Park Rangers, og Cole sin tidligere manager som ung spiller i West Ham, Harry Redknapp. Redknapp selv innr\xc3\xb8mmet at han var interessesert i \xc3\xa5 kj\xc3\xb8pe briten. I begynnelsen av januar 2013 ble det kjent at Liverpool hadde gitt Cole tillatelse til \xc3\xa5 forlate klubben, og han var i samtaler med sin gamle klubb West Ham for en overgang.\n_START_SECTION_\nWest Ham\n_START_PARAGRAPH_\nDen 4. januar 2013 bekreftet Liverpool at Cole gikk vederlagsfritt til London-klubben. Cole selv sa \xc2\xabDette er en flott overgang for meg. Det \xc3\xa5 returnere hit bringer tilbake alle minnene fra banen jeg l\xc3\xa6rte \xc3\xa5 spille p\xc3\xa5. Det er her jeg l\xc3\xa6rte spillet, og jeg er glad for \xc3\xa5 ha f\xc3\xa5tt en ny sjanse her. Jeg har alltid elsket West Ham. Jeg h\xc3\xa5per at jeg kan gi klubben noen minnerike sesonger\xc2\xbb om \xc3\xa5 vende tilbake til klubben han engang var kaptein i._NEWLINE_ Cole gikk rett inn p\xc3\xa5 laget, og var i startoppstillingen i FA-cupoppgj\xc3\xb8ret mot Manchester United dagen etter overgangen. Cole bidro sterkt med to m\xc3\xa5lgivende til \xc2\xabHammers\xc2\xbb m\xc3\xa5l, som ble sk\xc3\xa5ret av James Collins. Han ble byttet ut etter 78 minutter i returen. Cole sk\xc3\xa5rte sitt f\xc3\xb8rste m\xc3\xa5l etter returen i hjemmekampen mot QPR den 19. januar.\n_START_SECTION_\nAston Villa\n_START_PARAGRAPH_\nDen 27. juli 2014 meldte han overgang til Aston Villa FC, hvor han skrev under p\xc3\xa5 en to\xc3\xa5rskontrakt.\n_START_SECTION_\nCoventry\n_START_PARAGRAPH_\nHan ble sendt p\xc3\xa5 et 35 dagers n\xc3\xb8dl\xc3\xa5n fra Aston Villa i oktober 2015. I november ble l\xc3\xa5net forlenget frem til 3. januar 2016. 7. januar forlot Cole Aston Villa p\xc3\xa5 free transfer og signerte kontrakt med  Coventry City FC ut sesongen 2015/2016._NEWLINE_4. mai 2016 skrev han under for den amerikanske klubben Tampa Bay Rowdies.\n_START_SECTION_\nLandslagsspill\n_START_PARAGRAPH_\nCole har representert England p\xc3\xa5 U-16, U-18 og U-21 landslagene. Han sk\xc3\xa5rte bl.a syv m\xc3\xa5l i en 8-1 seier over et spansk ungdomslandslag._NEWLINE_Cole debuterte p\xc3\xa5 det engelske landslaget den 25. mai 2001 mot Mexico.\n_START_SECTION_\nVM i fotball 2002\n_START_PARAGRAPH_\nCole ble plukket ut av Sven-G\xc3\xb6ran Eriksson til \xc3\xa5 v\xc3\xa6re med i den engelske troppen til VM i fotball 2002. Cole fikk dog kun et innhopp, som innbytter for Darius Vassell etter 74 minutter, i gruppespillskampen mot Sverige i Gruppe F, som endte 1-1.\n_START_SECTION_\nEM i fotball 2004\n_START_PARAGRAPH_\nCole ble igjen tatt ut av Sven-G\xc3\xb6ran Eriksson til \xc3\xa5 v\xc3\xa6re med i den engelske troppen for Euro 2004. Han fikk ingen kamper f\xc3\xb8r de ble sl\xc3\xa5tt ut av Portugal i kvartfinalen.\n_START_SECTION_\nVM i fotball 2006\n_START_PARAGRAPH_\nHans kamper i vennskapskampene f\xc3\xb8r selve VM i fotball 2006 \xc3\xb8kte hans rykte foran sommerens sluttspill i Tyskland. I mai 2006 bekreftet Eriksson at Cole var med i den engelske troppen til VM, foran bl.a lagkameraten Shaun Wright-Phillips fra Chelsea. Han spilte p\xc3\xa5 venstre midtbane i Englands \xc3\xa5pningskamp i Gruppe B mot Paraguay, som endte med engelsk seier 1-0. Han spilte ogs\xc3\xa5 i 2-0 seieren over Trinidad og Tobago. Den 20. juni 2006 spilte England uavgjort 2-2 mot Sverige. Cole sk\xc3\xa5rte et av m\xc3\xa5lene, med en volley i det 34. minutt av kampen og han hadde en m\xc3\xa5lgivende pasning i det 85. minutt til Steven Gerrard, hans bidrag gjorde at han ble k\xc3\xa5ret til banens beste. England vant gruppen sin og m\xc3\xb8tte nr. 2 i Gruppe A i \xc3\xa5ttendedelsfinalen, Ecuador.  England vant 1-0, og m\xc3\xb8tte Portugal i kvartfinalen, som i EM i fotball 2004. Igjen gikk kampen til straffesparkkonkurranse, og engelskmennene ble sendt hjem.\n_START_SECTION_\nKvalifisering til VM 2010\n_START_PARAGRAPH_\nHan sk\xc3\xa5rte begge m\xc3\xa5lene i Englands 2-0 seier i den f\xc3\xb8rste kvalifiseringskampen til VM 2010, etter \xc3\xa5 ha kommet inn som innbytter mot Andorra. I den neste kvalifiseringskampen mot Kroatia, fikk han en hodeskade i et sammenst\xc3\xb8t med den kroatiske forsvarsspilleren Robert Kova\xc4\x8d, som endte med at kroaten ble utvist. England vant bortekampen 4-1. England vant kvalifiseringsgruppe 6 foran Ukraina, og var klare for VM i S\xc3\xb8r-Afrika.\n_START_SECTION_\nVM i fotball 2010\n_START_PARAGRAPH_\nHan spilte i kun en av Englands tre kamper i Gruppe C mot USA (1-1), Algerie (0-0) og Slovenia (seier 0\xe2\x80\x931), da han kom inn som innbytter mot Slovenia. England kom p\xc3\xa5 andreplass i gruppen og m\xc3\xb8tte vinneren av Gruppe D i \xc3\xa5ttendels finalen, Tyskland. I \xc3\xa5ttendedelsfinalen den 27. juni 2010 vant Tyskland tilslutt 4-1, og England m\xc3\xa5tte igjen dra tidlig hjem fra et VM i fotball. Cole kom innp\xc3\xa5 som innbytter i det 64. minutt, hans andre og siste opptreden i VM.\n_START_SECTION_\nUtenom fotball\n_START_PARAGRAPH_\nJoe Cole er en st\xc3\xb8ttespiller for veldedighetsforeningen \xc2\xabCystic Fibrosis Trust\xc2\xbb, en britisk st\xc3\xb8tteforening for den arvelige sykdommen cystisk fibrose._NEWLINE_Cole giftet seg med fitness-instrukt\xc3\xb8ren Carly Cole i juni 2009. Joe hadde v\xc3\xa6rt sammen med Carly siden 2002 og fridde til henne i 2007. Paret har en datter sammen, Ruby Tatiana Cole som ble f\xc3\xb8dt i mars 2010, og en s\xc3\xb8nn, Harrison \xc2\xabHarry\xc2\xbb Cole f\xc3\xb8dt i oktober 2012._NEWLINE_I november 2009 ble Cole tatt av politiet da han kj\xc3\xb8rte sin Audi A4 i 105mph i en 70mph-sone i Claygate, Surrey. Under rettssaken etterp\xc3\xa5 ble Cole advart om at han kunne miste f\xc3\xb8rerkortet, og ilagt en bot p\xc3\xa5 \xc2\xa3600. Han har anket kj\xc3\xb8reforbudet.\n_START_SECTION_\nTrivia\n_START_PARAGRAPH_\nCole har avsl\xc3\xb8rt at hans favoritt-band er Oasis."